**Rámcová zmluva**

uzatvorená podľa § 269 ods. 2 zákona č. 513/1991 Zb. v znení neskorších predpisov

Zmluvné strany:

**Objednávateľ:**

**Názov**: **Správa mestskej zelene v Košiciach,**

Sídlo: Rastislavova 79, 040 01 Košice

Zastúpená: Ing. Marta Popríková - riaditeľka

Bankové spojenie: PRIMA banka Slovensko, a.s.

Číslo účtu: 0443868001/5600

IČO: 17078202

IČ DPH: SK 2021157556

E-mail: smsz@kosice.sk *(ďalej len objednávateľ)*

a

**Poskytovateľ:**

**Názov:**

Sídlo:

Zastúpená:

Bankové spojenie:

Číslo účtu:

IČO:

DIČ:

IČ DPH:

E-mail: *(ďalej len poskytovateľ)*

**Preambula**

Zmluva sa uzatvára v zmysle § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov – zákazka s nízkou hodnotou.

**Článok I.**

**Predmet zmluvy a miesto plnenia**

1.Predmetom tejto zmluvy je realizovanie prác a výkonov poskytovateľom objednávateľovi (bližšie špecifikovaných v ods. 2), predmetu zákazky s názvom: „Orez, výrub stromov, montáž a údržba dynamických väzieb stromolezeckou technikou“, na základe Cenovej ponuky poskytovateľa zo dňa 00.00.2023, ktorá tvorí neoddeliteľnú súčasť tejto zmluvy (Príloha č. 1).

2. Poskytovateľ sa zaväzuje podľa požiadavky objednávateľa zabezpečiť orez, alebo výrub drevín stromolezeckou technikou vo vlastnom mene a na vlastnú zodpovednosť s uložením konárov stromov, respektíve konárov a kmeňov stromov na bezpečnom mieste, bez ich odvozu a následnej likvidácie. Jedná sa o odstraňovanie suchých, poškodených a prekážajúcich konárov stromov, častí konárov, alebo celých stromov. Predmetom zmluvy je aj navrhovanie, montáž a údržba dynamických väzieb korún stromov. Poskytovateľ sa zaväzuje vykonať práce riadne a včas, v súlade s platnými predpismi, STN normami a podmienkami dohodnutými v tejto zmluve a odovzdať ich objednávateľovi písomným záznamom o odovzdaní a prevzatí prác.

3. Práce a výkony bude poskytovateľ realizovať na základe samostatných písomných objednávok, resp. v prípade havarijného stavu telefonických objednávok objednávateľa.

4. Objednávateľ sa zaväzuje výsledok zrealizovaných prác a výkonov prevziať a zaplatiť poskytovateľovi dohodnutú cenu.

5. Miesto plnenia: územie mesta Košice.

**Článok II.**

**Trvanie zmluvy**

Zmluva sa uzatvára na dobu určitú na jeden rok odo dňa účinnosti zmluvy alebo do vyčerpania maximálnej celkovej ceny vo výške 19.999,- € bez DPH podľa toho, ktorá skutočnosť nastane skôr.

**Článok III.**

**Cena,  platobné a fakturačné podmienky**

1. Cena za realizovanie prác a výkonov bude vyfakturovaná poskytovateľom na základe každej samostatnej objednávky v zmysle „Cenovej ponuky poskytovateľa“ zo dňa 00.00.2023 (Príloha č. 1), v súlade so zákonom č. 18/1996 Z .z. o cenách v znení neskorších predpisov, vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

2. Objednávateľ sa zaväzuje zaplatiť cenu len za požadované a skutočne vykonané práce a výkony. V cene sú zahrnuté aj náklady na dopravu a všetky náklady súvisiace s realizáciou prác.

3. Na základe každej objednávky bude vystavená poskytovateľom samostatná faktúra po riadnom a včasnom zrealizovaní a odovzdaní prác objednávateľovi. Objednávka a záznam o odovzdaní a prevzatí prác (obsahom ktorého bude aj súpis zrealizovaných prác) bude podkladom pre vyhotovenie faktúry a bude tvoriť prílohu každej samostatnej faktúry.

4. Minimálna lehota splatnosti faktúry sa stanovuje na 30 dní odo dňa jej doručenia. Objednávateľ neposkytuje poskytovateľovi preddavok ani zálohu.

5. Poskytovateľ zodpovedá za to, že vyhotovená faktúra bude obsahovať náležitosti podľa zákona č. 222/2004 Z. z. o  DPH v  platnom znení. V prípade nesprávne vystavenej faktúry má objednávateľ právo ju vrátiť na prepracovanie. Počas prepracovania lehota splatnosti neplynie a začne plynúť odo dňa doručenia prepracovanej faktúry.

6. V prípade, ak sa poskytovateľ počas plnenia zmluvy stane platiteľom DPH v zmysle platnej legislatívy, potom cena uvedená v Prílohe č. 1 sa bude v takomto prípade považovať vo vzťahu k DPH za konečnú a nebude navýšená o hodnotu DPH.

**Článok IV.**

**Podmienky plnenia**

1. Poskytovateľ sa zaväzuje realizovať požadované práce vo vlastnom mene, na vlastné náklady a vlastnú zodpovednosť, v prvotriednej kvalite, pri dodržaní príslušných právnych predpisov a STN (najmä zákona č. 543/2002 Z. z. o ochrane prírody a krajiny v znení neskorších predpisov a vyhlášky MŽP SR č. 170/2021 Z. z. ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov a normy STN 83 7010 – Ošetrovanie, udržiavanie a ochrana stromovej vegetácie a arboristického štandardu, rez stromov (SPU v Nitre 06/2015, ISBN 978-80-552-1364-4)), vrátane dodržiavania predpisov a noriem o prácach vo výškach, kvalitatívnych a technických podmienok, v dohodnutých termínoch a za podmienok dohodnutých v tejto zmluve, v samostatných objednávkach a spĺňajúc všetky technické požiadavky zverejnené vo výzve na predkladanie ponúk zo dňa 00.00.2023. Poskytovateľ sa zároveň zaväzuje, že práce vykoná odborne spôsobilá osoba certifikovaná ISA European Treeworker (ETW) – európsky arborista, slovenský certifikovaný arborista – pozemný pracovník, alebo obdobnou certifikáciou.
2. Objednávateľ si vyhradzuje právo zadávať objednávky len v rozsahu svojej aktuálnej potreby, prípadne jednotlivé objednávky nezadať, ako aj právo nevyčerpať v plnom rozsahu maximálnu celkovú cenu podľa čl. II tejto zmluvy.
3. Poskytovateľ riadne a včas zrealizované práce na základe každej objednávky odovzdá písomným záznamom oprávnenému zástupcovi objednávateľa. Záznam bude obsahovať aj súpis zrealizovaných prác. Oprávnený zástupca objednávateľa potvrdí prevzatie prác v zázname.
4. Poskytovateľ v zmysle obsahu a rozsahu predmetu tejto zmluvy a každej samostatnej objednávky  počas jej plnenia v plnom rozsahu zodpovedá za bezpečnosť a ochranu života, zdravia, majetku, vrátane technických zariadení, v zmysle zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a ochranu pred požiarmi v zmysle zákona č. 314/2001 Z. z. o ochrane pred požiarmi v znení neskorších predpisov počas celej doby trvania zmluvy.
5. Poskytovateľ je povinný objednávateľa upozorniť na riziká vyplývajúce z činností, ktoré na pracovisku bude vykonávať.
6. Poskytovateľ prevezie materiál a techniku potrebnú na vykonanie prác na miesto ich realizácie na vlastné náklady a nebezpečenstvo.
7. Poskytovateľ znáša nebezpečenstvo škody na životoch, zdraví, vlastnom a cudzom majetku v súvislosti s realizovanými prácami a výkonmi.

8. Poskytovateľ plne zodpovedá za poriadok a čistotu v mieste poskytovania prác a v jeho okolí, vrátane chodníkov, ciest, prístupových komunikácii, je povinný spriechodniť chodníky a zabezpečiť prejazdnosť ciest. Je plne zodpovedný aj za prípadné obmedzenie cestnej premávky a jej riadenie počas výkonu realizácie prác, je povinný odstraňovať odpady a nečistoty vzniknuté v priebehu realizácie prác na vlastné náklady. Orezané konáre uložiť na bezpečné miesto.

9. Objednávateľ sa zaväzuje včas a riadne realizované práce a výkony prevziať a zaplatiť dohodnutú cenu na základe každej samostatnej objednávky a samostatnej faktúry v lehote jej splatnosti a poskytnúť poskytovateľovi potrebnú súčinnosť počas realizácie prác ako aj pri ich odovzdaní a prevzatí.

10. Objednávateľ bude vykonávať občasný technický dozor v priebehu realizácie prác a sledovať, či sa práce vykonávajú podľa dohodnutých podmienok, predpisov a pod.

11. Zodpovedný pracovník poskytovateľa za poskytnutie služby bude: xxxxxx.

12. Poskytovateľ prehlasuje, že všetky činnosti v zmysle predmetu tejto zmluvy uvedené v čl. I. budú poskytnuté v požadovanom rozsahu a kvalite s tým, že bude dodržaná aj priebežná čistota pracoviska. V opačnom prípade je to chápané ako nedodržanie kvality poskytovaných prác.

13. Zmluvné strany sa dohodli, že upravia termíny plnenia zmluvy zodpovedajúce dobe trvania okolnosti vyššej moci (živelná pohroma, povodeň a pod.) a nepriaznivým poveternostným vplyvom, znemožňujúcim vykonávať terénne práce a práce vo výškach.

14. Poskytovateľ sa zaväzuje, že počas účinnosti tejto zmluvy, budú práce vykonávané iba odborne spôsobilou osobou v zmysle výzvy na predkladanie ponúk zo dňa 00.00.2023.

**Článok V.**

**Lehoty plnenia**

Lehoty plnenia predmetu zmluvy budú stanovené objednávateľom v jednotlivých samostatných objednávkach.

**Článok VI.**

**Odovzdanie a prevzatie prác a výkonov**

1. Poskytovateľ splní predmet zmluvy odovzdaním ukončených zrealizovaných prác a výkonov objednávateľovi. Poskytovateľ oznámi 2 pracovné dni vopred objednávateľovi, že zrealizované práce sú pripravené na odovzdanie. Odovzdanie a prevzatie sa uskutoční na pracovisku, o čom bude poskytovateľom spísaný zápis o odovzdaní a prevzatí prác, ktorý podpíšu oprávnení zástupcovia zmluvných strán. Súčasťou zápisu bude aj súpis zrealizovaných prác. Zo zápisu o odovzdaní a prevzatí bude zrejmý stav výsledku zrealizovaných prác.
2. Ak v čase preberania prác objednávateľom bude výsledok zrealizovaných prác obsahovať zjavné vady a nedostatky, predmet zmluvy nebude objednávateľom prevzatý a v zápise bude uvedená lehota na odstránenie všetkých zjavných vád a nedostatkov.
3. Objednávateľ umožní prístup poskytovateľovi na pracovisko, za účelom odstránenia vád a nedorobkov.

**Článok VII.**

**Záručná doba a zodpovednosť za vady**

1. Poskytovateľ zodpovedá za to, že predmet zmluvy bude prevedený kvalitne a v rozsahu každej samostatnej objednávky.

2. Záručná doba je 24 mesiacov a plynie pre každé čiastkové plnenie samostatne, od písomného prevzatia objednávateľom. Záručná doba sa nevzťahuje na vady, ktoré boli zapríčinené objednávateľom alebo treťou osobou.

3. V rámci záručnej doby je objednávateľ povinný poskytovateľa bezodkladne písomne informovať o zistených vadách a nedostatkoch.

4. V prípade zistenia akéhokoľvek nesúladu v kvantite, kvalite alebo akýchkoľvek iných nedostatkov prác a výkonov po prevzatí sa objednávateľ zaväzuje oznámiť to písomne poskytovateľovi bez zbytočného odkladu po ich zistení.

5. Po prijatí oznámenia objednávateľa sa poskytovateľ zaväzuje bez zbytočného odkladu, resp. v lehote písomne dohodnutej s objednávateľom odstrániť zistené nedostatky na vlastné náklady.

6. V prípade vzniku škody sa poskytovateľ zaväzuje nahradiť objednávateľovi, resp. tretej osobe, akúkoľvek ním spôsobenú škodu v celom rozsahu.

7. Ak je objednávateľ v omeškaní s úhradou faktúry, poskytovateľ môže účtovať a požadovať úrok z omeškania *z* nezaplatenej sumy vo výške 0,01% za každý deň omeškania.

8. Ak je poskytovateľ v omeškaní so splnením svojej povinnosti v rámci podmienok tejto zmluvy riadne a včas, môže objednávateľ požadovať zaplatenie zmluvnej pokuty vo výške 0,01% za každý deň omeškania z celkovej čiastky predmetu plnenia.

**Článok VIII.**

**Skončenie zmluvy, riešenie sporov**

1. Zmluvné strany sa zaväzujú riešiť spory vyplývajúce z uzavretej zmluvy prednostne dohodou prostredníctvom štatutárnych zástupcov zmluvných strán.

2. V prípade, ak niektorá zo zmluvných strán nebude schopná plniť svoje záväzky riadne a včas alebo poruší svoje zmluvné povinnosti podstatným spôsobom, má druhá strana právo odstúpiť od tejto zmluvy v súlade s ustanoveniami § 344 – 351 Obchodného zákonníka. Odstúpením od zmluvy nie je dotknutý nárok na náhradu škody a nárok na zmluvnú pokutu.

3 . Odstúpením od zmluvy sa zmluva zrušuje ku dňu doručenia písomného odstúpenia od zmluvy druhej zmluvnej strane, (poštovým doručovateľom) na adresu uvedenú v záhlaví tejto zmluvy.

4. Zmluvný vzťah podľa tejto zmluvy môže skončiť:

a) písomnou dohodou zmluvných strán ku ktorémukoľvek dňu,

b) písomnou výpoveďou ktorejkoľvek zo zmluvných strán s 1-mesačnou výpovednou lehotou, ktorá začína plynúť prvým dňom mesiaca nasledujúceho po doručení výpovede.

**Článok IX.**

**Záverečné ustanovenia**

1. Akékoľvek zmluvy, zmeny alebo doplnenia k tejto zmluve je možné urobiť len na základe vzájomnej zmluvy zmluvných strán vo forme písomných dodatkov k tejto zmluve. Návrhy dodatkov môže predkladať ktorákoľvek zo zmluvných strán.

2. Zmluvné strany uzatvárajú túto zmluvu slobodne, vážne, určito a zrozumiteľne, nie v tiesni ani za nápadne nevýhodných podmienok, čo potvrdzujú svojimi podpismi.

3. Zmluvné vzťahy neupravené touto zmluvou sa budú riadiť príslušnými ustanoveniami Obchodného zákonníka, podporne Občianskeho zákonníka.

4. Zmluva nadobúda platnosť dňom podpísania zmluvnými stranami a účinnosť nadobúda dňom nasledujúcim po dni jej zverejnenia v Centrálnom registri zmlúv.

5. Táto zmluva sa vyhotovuje v 2 vyhotoveniach, z ktorých každá strana obdrží jedno vyhotovenie.

V Košiciach, dňa

za poskytovateľa: za objednávateľa:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Marta Popríková

riaditeľka